Imtella' Novembru 7, 2021 Il-koala fl-Awstralja jinsabu f'riskju li jgħibu darba għal dejjem minħabba l-marda tal-chlamydia. Hu stmat, li l-chlamydia laqtet diġà madwar 80% tal-popolazzjoni tal-koala fil-Lvant tal-pajjiż u bħalissa qed tinxtered fil-bqija tal-Awstralja. B'hekk, l-għajxien tal-koala fl-Awstralja qed ikompli jiġi mhedded wara li dan l-annimal diġà safa mhedded kemm-il darba riżultat tan-nirien u d-deforestazzjoni fil-pajjiż. Minħabba din il-marda, il-koala jistgħu jitilfu d-dawl t'għajnejhom, jiżviluppaw problemi biex jirriproduċu rwieħhom kif ukoll imutu. Diversi esperti ġew kwotati mill-midja Awstraljani jgħidu li l-koala ta' sess femminili li jiġu infettati jitilfu l-fertilità tagħhom fi żmien sentejn. Il-chlamydia hija marda trażmessa sesswalment li kull sena tolqot lil aktar minn 100 miljun ruħ mal-erbat irjieħ tad-dinja.